Fa u sa toon nyun sama? | Wakititolen\n„U mu toon nyun sama.”—KOLOSESAMA 3:10.\nSowtu manii o yeepi u fu libi na a wan?\nFa u sa soi taki wi e fii gi taawan? Fa u sa soi taki wi abi bunfasi?\nFa u sa soi taki wi abi sakafasi anga safu-ati?\n1, 2. (a) Saide u sabi taki u poi kengi? (b) Enke fa Kolosesama 3:10-14 e soi, sowtu manii wi o abi efu u kengi kon enke fa Yehofa wani?\nAINI a Nyun-Grontapuvertaling wi e leisi taki „u mu kengi u manii” (Efeisesama 4:24; Kolosesama 3:10). Dati wani taki u mu kon de „enke fa Gadu wani”. Ma u poi kengi tuutuu? Eeye. Yehofa meke libisama anga den manii fi en. Neen meke u poi soi den manii fu Gadu.—Genesesi 1:26, 27; Efeisesama 5:1.\n2 Fu di wi a sondu sama, meke son leisi wi e fii efuso pakisei fu du sani di á bun. Boiti dati wi e waka a den sama di wi anga den de na a wan peesi baka. Ma fu di Yehofa e yeepi u, meke u poi de enke fa a wani. Wi o luku wantu manii di u mu meke moiti fu abi. (Leisi Kolosesama 3:10-14.) Wi o luku fa u sa soi den manii ya te wi e peleiki.\n’ALA U NA A WAN’\n3. San a wan fu den manii di wi o abi te u toon nyun sama?\n3 Pawlesi taki te u toon wan nyun sama u ná go e paati bee. A taki: „Te wan sama abi den manii ya, da a ná abi toobi efu a wan Giikisama, wan Dyu, wan sama di besnei efu wan sama di á besnei. A ná abi toobi efu a wan taa kondee sama, wan Skitsama, wan saafu efuso wan sama di fii.” * (Luku a maiki a ondoo.) Nawan sama aini a kemeente mu si enke en foluku, en kondee efuso den faantiwowtu di a abi meke a bun moo taawan. Saide? Bika enke bakaman fu Kelestesi ’ala u na a wan’.—Kolosesama 3:11; Galasiyasama 3:28.\nU lobi ala sama. U nai luku sowtu kondee den komoto efuso fa den kiya\n4. (a) Fa den sama di e dini Yehofa mu libi anga taawan? (b) San sa meke a taanga fu libi na a wan anga u baala anga sisa?\n4 Efu u kengi toon sama di de enke fa Gadu wani, wi o lesipeki ala sama. U ná o luku sowtu kondee den komoto efuso a fasi fa den kiya (Romesama 2:11). A sani ya á makiliki a son kondee. Aini a ten di pasa, lanti fu Zuid-Afiikan seeka peesi gi ala den nasi di be de aini a kondee. Gaanse fu den sama di be e tan a den peesi ya, e tan ape ete. Yehofa Kotoigi seefi e tan a den sowtu peesi ya. Den baala di e tii a wooko a hii goontapu, be wani gi den Kelesten taanga-sikin fu ’opo den ati’ gi taawan. Neen meke aini oktober 2013 den sete wan nyun sani gi den baala anga sisa fu ala sowtu nasi aini a kondee de fu leli sabi denseefi moo bun.—2 Korentesama 6:13.\n5, 6. (a) San den baala be sete aini wan kondee fu yeepi a foluku fu Gadu fu libi na a wan? (Luku a fowtow na a bigin.) (b) Sowtu wini den baala anga sisa fende fu a sani ya?\n5 Den baala seeka sani fu tu kemeente di e taki wan taa tongo kon a makandii fu leli sabi denseefi son sataa anga sonde. Den baala anga sisa fu den tu kemeente be e peleiki makandaa, den be e go makandaa a komakandaa. Boiti dati den be e go luku denseefi a osu. A omen ondoo kemeente be du a sani ya. Neen meke a omen biifi den sende gi beikantoo fu soi den fa a sani ya tyai wini gi den. Son sama di á be de Kotoigi be lobi a sani ya tu. Wan pastoo taki: „Mi a ná Yehofa Kotoigi. Ma toku mi mu taki kiin taki u nai du a peleikiwooko fanyafanya. Boiti dati wi e libi na a wan anga ala sama.” Fa den kemeente be e si a sani di den baala sete?\n6 Biginbigin Noma, wan sisa di e taki Eksosatongo taki sen be e kisi en fu kai Kotoigi fu a Ingiisitongo kemeente kon neen osu. Ma baka di a peleiki makandaa anga wantu bakaa baala anga sisa, anga di a go a den osu, sen á bee kisi en moo. A sisa ya taki: „Den na sama enke wi.” Neen meke te a Ingiisi kemeente kon peleiki anga en kemeente, Noma e kai son wan fu den kon nyan neen osu. A foondoo di a si taki wan fu den bakaa baala, wan owluman, be e piisii di a sidon a wan balata sani tapu. A sani di den baala sete be yeepi omen Kelesten fu meke mati anga baala anga sisa fu taa nasi.\nU MU E FII GI TAAWAN, U MU ABI BUN MANII\n7. Saide u mu e fii gi taawan ala yuu?\n7 Solanga u de aini a goontapu fu Saatan, tesi o go e miti u. A o go e taanga gi u fu fende wooko, wi o go e siki, sama o go e du ogii anga u. Son wan fu wi e tan a peesi pe gaan ogii enke seke doti anga gaan winta e pasa. Boiti den tesi ya taa tesi sa miti u tu. Efu u wani yeepi makandaa te den sani ya e pasa anga son wan fu u, u mu e fii gi makandaa. Efu wi e fii gi taawan wi o soi bun fasi gi den (Efeisesama 4:32). Wi abi den manii ya fanowdu fu man de enke fa Gadu wani. Den manii ya o yeepi u fu waka a Gadu baka. Den o yeepi u fu toosutu taawan tu.—2 Korentesama 1:3, 4.\n8. San o de a bakapisi te wi e soi taki wi e fii gi taawan anga te wi soi bun fasi gi ala sama aini a kemeente? Gi wan ondoofenitoli.\n8 Fa u sa soi taki wi e fii gi taa kondee sama anga den pootiman di de aini a kemeente? U wani soi den taki wi e piisii taki den de na a kemeente. U wani toon den mati tu. Boiti dati u wani soi den taki wi abi den fanowdu (1 Korentesama 12:22, 25). Dannykarl komoto a Yapan neen a go tan a Filipeinikondee. Fu di den be si taki en a wan taa kondee sama, meke den á be e libi bun anga en neen wookope. Bakaten a go a wan fu den komakandaa fu Yehofa Kotoigi. Dannykarl taki: „Gaanse fu den sama fu a kemeente a be sama fu Yapan, ma toku den bali wadaa gi mi. Mi be e fii enke a senten mi be sabi den.” A bun fasi di a kemeente soi gi en yeepi en fu toon Yehofa mati. Baka wan pisiten Dannykarl dopu. Nownow en a wan owluman. Den taa owluman fu a kemeente e piisii taki en anga en uman de aini a kemeente. Den taki: „Enke pionili, den nai libi bigi, boiti dati taawan sa waka a den baka, bika den e poti Gadu kownukondee a fesi.”—Lukasi 12:31.\n9, 10. Sowtu ondoofenitoli e soi taki wi e fende wini te wi e soi taki wi e fii gi taawan aini a peleikiwooko?\n9 Wi abi a okasi fu „du bun gi taawan” te wi e paati a bun nyunsu fu a Kownukondee (Galasiyasama 6:10). A omen Kotoigi e du sani fu soi taki den lobi taa kondee sama. Den e meke moiti fu leli a tongo fu den (1 Korentesama 9:23). A omen wini den fende di den du a sani ya. Tiffany wan pionili sisa aini Australiya, leli Swahilitongo fu yeepi wan Swahilitongo kemeente aini a foto Brisbane. Winsi a be taanga gi en fu leli a tongo ya, tokuso a fende wini di a leli en. Tiffany taki: „Efi i wani a peleikiwooko moo switi gi i, i mu de aini wan kemeente di e taki wan taa tongo. A de leti enke te wan sama e koi aini en kondee. Yu o sabi omen baala anga sisa. Boiti dati yu o si kiin taki den e libi na a wan a hii goontapu.”\nSowtu manii wan Kelesten mu abi efu a wani yeepi taa kondee sama? (Luku paragraaf 10)\n10 Wan osufamii aini Yapan be du a sani ya tu. A umanpikin fu den di den e kai Sakiko taki: „U lobi miti sama fu Balasilikondee aini a peleikiwooko. Te wi e leisi Openbaring 21:3, 4 anga Psalm 37:10, 11, 29 aini Balasilitongo, den e aliki bun. Son leisi wataa e lon a den ain.” A osufamii ya e booko den ede anga den sama ya. Den be wani yeepi den fu sabi a waaleiti, neen meke den leli Balasilitongo. Aini den yali di pasa den yeepi omen taa kondee sama fu toon Kotoigi. Sakiko taki: „A á be makiliki fu leli Balasilitongo, ma toku den belesi di u fende ipi moo a moiti di u meke fu leli a tongo. Wi e gi Yehofa daa.”—Leisi Toli 10:34, 35.\n11, 12. (a) Saide u mu meke moiti fu kengi u manii? (b) San o yeepi u fu abi sakafasi ala yuu?\n11 A ná di u wani taawan gafa u, meke wi e meke moiti fu kengi u manii, ma a di u wani gi Yehofa gaandi. Holi a pakisei taki wan engel di á be abi sondu, be kon abi heimembee. Na a sani ya be meke a sondu. (Luku Eseikiyeli 28:17 tu.) Wi a sondu sama, neen meke a moo makiliki gi u fu abi heimembee. Ma toku u poi abi sakafasi. San o yeepi u fu abi sakafasi?\n12 Wan fu den sani di o yeepi u fu abi sakafasi, a te wi e leisi Gadu Wowtu ala dei, anga te wi e teke ten pakisei den sani di u leisi (Deitolonomi 17:18-20). U mu teke ten pakisei den sani di Yesesi leli u, anga a fasi fa a soi sakafasi (Mateyesi 20:28). Yesesi be abi sakafasi te a wasi den apostel fi en futu (Yohanisi 13:12-17). Wan taa sani di u mu du, a begi u mu begi Yehofa fu a gi wi en santa yeye. A santa yeye poi yeepi u fu wi á fii enke u bun moo taawan.—Galasiyasama 6:3, 4; Filipisama 2:3.\nTe wi abi sakafasi, sani e waka bun aini a kemeente, a kemeente e libi na a wan\n13. Sowtu wini wi o fende te wi abi sakafasi?\n13 Leisi Odo 22:4. Yehofa wani wi abi sakafasi. Sakafasi e tyai omen wini gi u. Te wi abi sakafasi, sani e waka bun aini a kemeente. A kemeente e libi na a wan. Boiti dati Yehofa e soi bun-ati gi u. Apostel Peitilisi be taki: „Ala u mu abi sakafasi te u de a makandii, bika Gadu e buuse den sama di abi heimembee, ma ai soi bun-ati gi den sama di abi sakafasi.”—1 Peitilisi 5:5.\nU MU ABI SAFU-ATI ANGA PASENSI\n14. Sama na a moo bun sama di abi safu-ati anga pasensi?\n14 Aini a ten ya, te wan sama abi safu-ati anga pasensi, den e si enke a soso. Ma a sani ya a ná tuu. A Moo Taanga Gadu fu hemel anga goontapu abi den manii ya. Sama á de di abi safu-ati anga pasensi enke Yehofa (2 Peitilisi 3:9). Pakisei a pasensi di a be abi anga Abalaham anga Lot di a meke wan engel piki den akisi di den be e poti gi en (Genesesi 18:22-33; 19:18-21). Pakisei a pasensi di a be abi tu anga den Islayelisama pasa 1500 yali.—Eseikiyeli 33:11.\n15. Fa Yesesi soi taki a abi pasensi anga safu-ati?\n15 Yesesi be abi „safu-ati” (Mateyesi 11:29). A be abi pasensi anga den bakaman fi en winsi den be abi swakifasi. Di Yesesi be de a goontapu, sama be lobi kuutu efuso poli en nen sosokaali. Ma tokuso Yesesi be abi pasensi anga safu-ati te enke a dede. Anga ala fa a be e fii pen di a be de na a ponsu, a begi en Dda fu a gi den man di kii en paadon. A taki: „Nda gi den paadon, bika den á sabi san den e du” (Lukasi 23:34). Winsi Yesesi be e fii pen efuso winsi a be abi booko-ede, tokuso a be abi pasensi anga safu-ati.—Leisi 1 Peitilisi 2:21-23.\n16. Fa u sa soi taki wi abi safu-ati anga pasensi?\n16 Pawlesi soi u fa u sa soi taki wi abi pasensi anga safu-ati. A sikiifi taki: „U mu abi boo anga taawan. Gi taawan paadon anga u hii ati te wan sama du wan hati sani anga u. Leti enke fa Yehofa e gi u paadon anga en hii ati, a so useefi mu gi taawan paadon tu” (Kolosesama 3:13). Efu u wani gi taawan paadon, u mu abi pasensi anga safu-ati. A sani ya o meke u libi na a wan aini a kemeente.\n17. Saide safu-ati anga pasensi de taanga fanowdu?\n17 Yehofa wani u soi anga a fasi fa wi e libi anga taawan, taki wi abi pasensi anga safu-ati. Den manii ya de taanga fanowdu efu u wani libi aini a nyun goontapu (Mateyesi 5:5; Yakowbesi 1:21). Te wi abi safu-ati anga pasensi wi e gi Yehofa gaandi. Boiti dati taawan sa waka a u baka.—Galasiyasama 6:1; 2 Timotiyesi 2:24, 25.\nU MU LOBI TAAWAN\n18. Saide u sa taki efu u lobi taawan u ná o paati bee?\n18 Ala den manii di u luku te anga now abi fu du anga lobi. A disipel Yakowbesi be abi fu taki anga den baala, bika den be e libi bun anga guduman moo den pootiman. A taigi den taki den nai du san a weiti fu Gadu taki, den á ’lobi taawan enke fa den lobi denseefi’. Baka dati a taki: „Efu wi e gi sama gaandi moo taawan, da a wan sondu wi e du.” (Yakowbesi 2:8, 9). Efu u lobi sama, u ná o luku sowtu sikoo den go, sowtu kololu den abi efuso sowtu wooko den e du. A ná du u mu du enke u nai paati bee, ma a hii fasi fa wi e libi mu soi kiin taki u nai paati bee.\n19. Saide a de taanga fanowdu fu lobi taawan?\n19 Lobi abi „pasensi anga bunfasi”. A „nai meke bigi” tu (1 Korentesama 13:4). U mu abi pasensi, bunfasi anga sakafasi fu man paati a bun nyunsu gi taawan (Mateyesi 28:19). Den manii ya e yeepi u fu libi bun anga ala den baala anga sisa fu a kemeente. Efu u lobi useefi na a fasi ya, a kemeente o libi na a wan, da a so wi o gi Yehofa gaandi. Taawan o wani kon dini Yehofa te den si fa wi e libi na a wan. Neen meke Beibel taki: „Boiti den fasi ya, u mu wei lobi enke wan koosi a u sikin tu, bika a lobi e meke sama e libi na a wan.”—Kolosesama 3:14.\n„MEKE MOITI FU DENKI TAA FASI”\n20. (a) San u mu akisi useefi? Saide u mu akisi useefi a sani ya? (b) Sowtu ten wi e angii fu si?\n20 Ala u mu akisi useefi taki ’san mi mu du ete fu kengi mi manii?’ Boiti dati san mi mu du fu mi á teke den manii fu fosi moo? U mu begi Yehofa, da wi akisi en fu a yeepi u. U mu du ala san u man fu wi á du efuso pakisei sani di á fiti, fu u sa go aini „a Kownukondee fu Gadu” (Galasiyasama 5:19-21). U mu akisi useefi tu taki: ’Mi e meke moiti ala yuu fu kengi a fasi fa mi e denki fu meke Yehofa piisii?’ (Efeisesama 4:23, 24) Wi a sondu sama, neen meke u mu meke moiti fu kengi a fasi fa u be de fosi. Boiti dati u mu du ala san u man fu u ná abi den manii ya moo. Solanga u de a libi wi abi fu du a sani ya. Pakisei fa a libi o switi te ala sama kengi kon de enke fa Gadu wani, anga te den o abi den manii fu Yehofa.\n^ paragraaf 3 Aini Beibel ten den á be e si Skitsama enke bunbun sama. Den be e soso den.


Pe i sa fende toosutu te sani e miti i?\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Baskirtongo Bataks (Karo) Bataks (Toba) Bauletongo Bengalitongo Biak Bikoltongo Bislamatongo Bulgariatongo Choltongo Chuvashtongo Dangmetongo Deinsitongo Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Gatongo Georgiatongo Grikitongo Groenlandtongo Guaranitongo Guntongo Guyaratitongo Haiti Kriorotongo Hawsatongo Hebrewtongo Hiligainontongo Hinditongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kambodyatongo Kanadatongo Kaqchikel (Centraal) Karen (S’gaw) Kasaktongo Katalantongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krio Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lambatongo Latfiatongo Lingalatongo Litoniyatongo Lufaletongo Lugandatongo Lukonsotongo Lundatongo Luotongo Malagasitongo Malayalamtongo Maleisitongo Maltatongo Mambwe-Lungutongo Mamtongo Maratitongo Masatektongo (Huwatala) Masedoniya-tongo Mauritius Kriorotongo Mayatongo Mbunda Misotongo Miyanmartongo Mongoliyatongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Ndongatongo Ngangela Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Pidgin (Kameroen) Potogisitongo Punyabitongo Pôlsutongo Quichua (Chimborazo) Quichua (Imbabura) Rosiyatongo Rumeiniatongo Runyankoretongo Salomon eilanti pidgin Samowatongo Sangotongo Sebuwanotongo Seisyel-èilanti Kriorotongo Sepeditongo Serfiatongo Serfiatongo (Romesma-alfabet) Sesotho (Lesotho) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tamiltongo Tatartongo Telugutongo Tetun Dili Tiftongo Tigrinyatongo Tok Pisintongo Torkutongo Toyolabaltongo Tsongatongo Tsyilubatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urdutongo Urhobotongo Urundtongo Vendatongo Vietnameisitongo Walisitongo Waray-Waraytongo Wayuunaikitongo Wolaitatongo Yapantongo Yorubatongo Zandetongo\nA TOLI DI SIKIIFI A FESISE | PE U SA FENDE TOOSUTU?\nA omen sani e miti u. Na a bigin u be taki fu wantu polobelema di e miti sama. Ma now wi o taki fu fo fu den polobelema ya. Yu o si fa omen sama fende toosutu di nowtu miti den. Wi o si fa Gadu gi den taanga-sikin.\nTE U NÁ ABI WOOKO\nSeth * taki: „Na aseefi yuu den puu mi anga mi uman a wooko. Na a moni di den famii fu u be e gi u, anga den pikinpikin wooko di u be e du, yeepi u tu yali langa. A sani ya meke mi uman Priscilla be e booko en ede. Mi be e fii enke mi á be abi fa.”\n„San yeepi u? Ala yuu Priscilla be e pakisei san Yesesi taki a Mateyesi 6:34. A be taki, wi á mu booko wi ede anga tamaa, bika tamaa abi en booko-ede. Boiti dati, begi yeepi en fu a á booko en ede tumisi. Mi dati a Psalm 55:22 gi mi taanga-sikin. Leti enke a sama di sikiifi a psalm ya, mi fiingi den lai fu mi gi Yehofa. Nownow mi e wooko, ma toku mi e holi san Yesesi taki a Mateyesi 6:20-22 a pakisei, neen meke u nai libi bigi. Ma san moo pelensipali, a lobi fu u kon moo taanga. Wi anga Gadu toon bun mati tu.”\nJonathan taki: „Di a bodeleifi fu a famii be tapu, mi be e booko mi ede. Bika mi á be sabi fa sani be o waka aini a ten di e kon. Fu di a kondee be abi moni polobelema meke a fu soso u be wooko taanga 20 yali langa. Mi anga mi uman be bigin e kwali fu moni ede. Wi á be poi bai sani anga pinpas bika wi á be abi moni a banku.\n„Ma Gadu Wowtu anga en yeye yeepi u fu sabi san u be mu du. Mi be kon fusutan taki mi be mu du ala wooko di mi fende. Boiti dati, wi á be e bai sani di wi á be abi fanowdu moo. Fu di wi a Yehofa Kotoigi, meke den baala anga sisa fu a kemeente yeepi u tu. Den gi u taanga-sikin, den yeepi u aini den taanga ten de.”\nTE A TOOW FI I BOOKO\nRaquel taki: „Di mi man gwe fika mi, a be ati mi te. Mi ati be boon tu. A sani de be e meke mi e kusumi, mi á be sabi san fu du. Ma di mi anga Gadu toon mati, mi fende taanga-sikin. Mi be e begi Gadu ala dei, a sani de be e meke mi fii bun. Mi e si enke a Gadu yeepi mi fu mi kisi miseefi baka.”\n„Ai bigi gi mi taki a gi wi en Wowtu Beibel. Mi á be e booko mi ede moo. Mi e meke moiti fu du san apostel Pawlesi be taki a Romesama 12:21: ’Ná meke ogii wini i, ma e du bun fu wini ogii.’”\n„Wan bun mati fu mi yeepi mi fu fusutan saide mi mu fika a sani di miti mi. A soi mi san sikiifi a Peleikiman 3:6 neen a taigi mi taki wan ten de fu ’gi abaa’. A be taanga gi mi fu du san a taki, ma a dati mi be mu du. Nownow mi nai pakisei san be miti mi moo. Mi e du sani di e gi mi piisii.”\nElizabeth taki: „Te i toow booko, yu abi yeepi fanowdu. Wan bun mati fu mi holibaka gi mi di a toow fu mi booko. A kee pina anga mi, a gi mi taanga-sikin, a be soi mi taki a lobi mi. A á be e koti pasi gi mi. Mi e biibi taki a Yehofa meke a sisa ya yeepi mi fu mi kisi miseefi.”\nTE I SIKI EFUSO GAANDI\nLuis, di u be taki fi en na a fosi artikel, e siki neen ati. A tu leisi a misi fu dede. Nownow ala dei a 16 yuu langa den e poti sani gi en neen nosu fu a boo. A taki: „Mi e begi Yehofa ala yuu. Te mi kaba begi, mi e fii fa a yeye fi en e gi mi kaakiti. Begi e gi mi kaakiti fu holidoo. Mi e biibi Gadu. Mi sabi taki ai booko en ede anga mi.”\nPetra di pasa 80 yali taki: „Mi wani du omen sani, ma mi á poi. Ai hati mi fu si fa mi gusontu e go a baka. Mi nai fii bun, bika a omen deesi mi mu diingi. Mi e pakisei fa Yesesi be e begi en Dda fu a puu wan ibi tesi gi en. Yehofa be gi Yesesi kaakiti, a so a gi mi kaakiti tu. A begi e yeepi mi ala dei. Mi e fii moo bun te mi taki anga Gadu.”—Mateyesi 26:39.\nA so Julian e fii tu. A 30 yali kaba a siki di den e kai multiple sclerosis e fooseli en. A siki ya e meke sama lan. Julian taki: „Fosi, a dikitoo sutuu mi be e sidon. Ma nownow a lolosutuu mi e sidon. Ma toku mi e piisii fu di mi e yeepi taawan. Te i lobi gi sama sani, i nai pakisei a pina di yu e pina. Yehofa e gi u kaakiti te a de fanowdu, enke fa a paamisi. Leti enke apostel Pawlesi mi sa taki: ’Mi poi du ala sani bika na a sama di e gi kaakiti e yeepi mi.’”—Filipisama 4:13.\nTE WAN SAMA FI I DEDE\nAntonio taki: „Mi á be poi biibi di mi yee taki wagi naki nda kii. A be ati mi te, bika a waka a be e waka neen wagi naki en. Mi á be poi du nawan sani. A 5 dei a didon na ati-osu fosi a dede. Mi á be e kee a mma fesi, mi be e holi miseefi. Ma te mi wawan be de, mi be e bali kee. Mi be e akisi miseefi taki: ’Saide a sani ya pasa? Saide?’\n„Den taanga ten de, mi be e begi Yehofa ala yuu fu a yeepi mi fu holi miseefi. Saafisaafi mi be e fii moo bun. Mi membee taki Beibel taki ’ogii ten anga sani di wi á poi si a fesi’ e miti ala u. Gadu á poi lei, neen meke mi e biibi taki mi o si nda di a o weki baka.”—Peleikiman 9:11; Yohanisi 11:25; Titesi 1:2.\n„A hati u taki a boi fu u dede di a opalani kai, ma wi e pakisei den moin sani di wi anga en be e du.”—Robert\nA so Robert di u be taki fi en na a fosi artikel e denki tu. A taki: „Mi anga mi uman Maribel gwenti begi Yehofa, neen meke wi e fii bun enke fa Filipisama 4:6, 7 e taki. A sani ya yeepi u fu taigi den nyunsu man taki wi e biibi taki den sama di dede o weki baka. A hati u taki a boi fu u dede di a opalani kai, ma wi e pakisei den moin sani di wi anga en be e du. Wi e puubei fu pakisei den moin ten de.\n„Den Kotoigi baala anga sisa fu u taigi u taki den si taki u be holi useefi di u be e taki fu a biibi fu wi a tv. U taigi den taki a di den begi gi u meke u be man du a sani de. Den bosikopu di den sende gi u, meke u si taki Yehofa be e holibaka gi u.”\nDen toli ya e soi taki Gadu e toosutu sama winsi sowtu tesi efuso polobelema e miti den. Fa a de anga yu? Winsi sowtu polobelema yu abi, i poi fende toosutu. * Neen meke i mu suku yeepi a Yehofa. Neen na a „Gadu di e toosutu u te u de aini banowtu”.—2 Korentesama 1:3.\n^ paragraaf 5 Den kengi son nen aini a artikel ya.\n^ paragraaf 23 Efi i wani toon Gadu mati efuso efi i wani a yeepi i anga den polobelema fi i, da gaantangi taki anga wan Yehofa Kotoigi na a pisi pe yu e tan efuso sikiifi biifi gi a beikantoo di moo koosube gi i.


Johanisi 1, Beibel: okanisi tongo (DJKNT) | Chapter 1 | The Bible App | Bible.com\nDen sani fu Masaa Jesesi di Mateyesi sikiifi\nBible LanguageEastern Maroon CreoleChange Language\nDJKNT Beibel: okanisi tongo\nA sama di den e kai a Wowtu fu Gadu\n1We, na a bigin, a Wowtu#1:1 Na Masaa Jesesi a Beibel e kai a Wowtu fu Masaa Gadu. be de kaba. A Wowtu be de a Masaa Gadu. Da a Wowtu ya, na be Masaa Gadu seefi. 2Da senten na a bigin, da a Wowtu ya be de anga Masaa Gadu makandii.\n3Da anga a Wowtu ya, Masaa Gadu be meke ala sani di de. Da ná wan sani de, di a ná en meke en. 4Da ne en ala libi e komoto. Da, te wan sama fende a libi ya, da so wan sama komoto a dunguu kon a ini leti. 5Da a leti e leti a ini a dunguu, ma a dunguu á be poi tapu a leti ya.\nSan Johanisi be kon fu du?\n6We, Masaa Gadu be sende wan sama, den kai Johanisi, kon. 7Da a be kon fu taki sani a fesi fu a leti di de fu kon. Da a be mu taki fu ala sama be yee fu den kon a biibi. 8Ma a ná Johanisi na be a leti, ma na kon a kon fu taki san a sabi fu a leti. 9Da a tuutuu leti, di e leti kiin sani gi ala sama be de fu kon a goontapu.\nSama na tuutuu pikin fu Masaa Gadu?\n10Da a be kon a goontapu, a goontapu di enseefi meke, ma goontapu á be wani teke en enke wan sama di Masaa Gadu sende kon. 11Da soseefi a be kon na den eigi Dyusama fi en, ma den á be wani teke en enke den tiiman. 12Ma iniiwan sama di teke en enke den tiiman, na den a gi makiti fu toon pikin fu Masaa Gadu. 13Ma den á toon wan pikin fu Masaa Gadu, enke fa libisama e meke pikin, efu anga a wani fu libisama. Nono! Ma na Masaa Gadu seefi meke den toon pikin fi en.\nJohanisi taki sani moo fu Masaa Jesesi\n14We, a Wowtu be toon libisama. Ne a kon tan a u mindii fu wan pisiten. Da useefi be si a dyendee fasi fi en. A dyendee fasi fi en di u si de, na a dyendee fasi di a wankodo Manpikin fu a Tata sa abi. Na so Masaa Gadu teke gaan bun ati fasi namo luku libisama. Da na Masaa Jesesi wi e si kiinkiin, fa Masaa Gadu de.\n15Da Johanisi be e taki fi en. Ne di a si en, ne a bali taki: “Na a sama ya mi be e taki, di mi be taigi u taki: ‘Wan sama o kon a mi baka di bigi moo mi. Bika a be de gaandiwe fosi mi be meke.’ ”\n16We, useefi kon sabi Awan de. A abi a gaan bun ati fasi fu Masaa Gadu, di a teke tyaipi bun a bun tapu, te a pasa maiki gi wi. 17Bika na Mosesi, Masaa Gadu be gi den weiti fu gi wi fu libi. Ma na Masaa Jesesi a meke u kon sabi, fa a teke gaan bun ati fasi namo luku sama. Da na Masaa Jesesi u sa si kiinkiin, fa Masaa Gadu tan. 18Ná wan libisama di si Masaa Gadu anga ain wanten. Ma na a wankodo Manpikin fi en, di de wan anga a Tata makandii, ne en meke u kon sabi en nownow, enke fa u de.\nSan Johanisi be kotoigi?\nMat 3:1-12; Maak 1:1-8; Luk 3:1-18\n19We, den gaan edeman fu keliki a Jelusalem sende kai wanlo apaiti begiman fu a Mama Keliki anga wanlo manengee fu Leifi Lo. Ne den sende den fu den go akisi Johanisi sama ne en. 20Ne den go, ne den akisi en taki, efu na en na Kelestesi#1:20 Kelestesi a Giiki Tongo, dati wani taki a Paamisi Kownu di Masaa Gadu be o sende kon a goontapu. Da na a seefi enke Mesiyasi na Dyu Tongo. di Masaa Gadu be o sende kon a goontapu. Ne Johanisi puu taigi den gwelen sondee fu koli den. A taki: “Nono! Kweti kweti! Mi a ná a Kelestesi.”\n21Ne den akisi en baka taki: “We, da sama a yu, di i taki, yu a ná a Kelestesi? Yu na Eliya?”\nNe Johanisi taigi den taki: “Nono!”\nNe den akisi en baka taki: “We, yu na a apaiti takiman fu Masaa Gadu di a be o sende kon?”\nNe Johanisi piki den taki: “Nono!”\n22Ne, te fu kaba, ne den akisi en taki: “We, da sama a yu seefi? Taigi wi meke u fende wan sani fu piki den sama di sende u kon te u daai go baka. San yu e taki fi iseefi?”\n23Ne Johanisi piki den enke fa Jesaja be sikiifi poti a Masaa Gadu Buku. Bika a be sikiifi taki:\n“We! Mi na a tongo fu wan sama\ndi e bali basiya a ini a sabana ini taki:\n‘Meke a pasi fu Masaa Gadu kon taampu letiopu fasi tiloo.’ ”\n24We, da den sama fu a paitei fu den Faliseiman be de a ini den sama di be kon de tu. 25Ne den sama akisi Johanisi baka taki: “We, efu yu a ná a Kelestesi, yu a ná Eliya, yu a ná apaiti takiman, da saide meke yu e dopu sama fu du?”\n26Ne Johanisi piki den taki: “We, mi e dopu sama anga wataa. Ma wan Sama de a u mindii di u á sabi. 27Da a Sama ya o kon a mi baka. Da anga ala fa a o kon a mi baka de seefi, toku mi á waiti sai fu puu en susu ne en futu gi en.”\n28Da ala den sani ya be e pasa a Betaniya Kondee na abaase fu a Joodani Liba, pe Johanisi be e dopu sama.\nJohanisi soi sama a Masaa Jesesi\n29Ne a taa dei fi en, ne Johanisi si Masaa Jesesi e waka e kon ne en. Ne a taki: “U luku a Pikin Sikapu di Masaa Gadu gi wi fu puu ala takuudu anga ogii fu libisama gi den. 30Na a sama ya mi be e taki di mi be taigi u taki: ‘Wan sama o kon a mi baka, ma a be de bifo mi. A dati meke a bigi moo mi.’ 31Da miseefi á be sabi en. Ma na fu di Dyu Kondee be mu sabi en meke Masaa Gadu sende mi fu dopu sama anga wataa.”\n32Ne Johanisi taki baka taki: “Miseefi si a Jeje fu Masaa Gadu saka komoto a tapu enke wan doifi de tan ne en tapu. 33Da miseefi á be sabi en. Ma en di sende mi fu mi dopu sama anga wataa, ne en taigi mi taki: ‘A sama di mi o si a Jeje fu Masaa Gadu saka kon de ne en tapu, ne en na a sama di o dopu sama anga a Jeje fu Masaa Gadu.’ 34Da mi si a sani di Masaa Gadu taigi mi de tuu. Na fu dati ede meke mi e taigi u taki, a sama di u e si de, na a Manpikin fu Masaa Gadu tuu.”\nDen fosi bakaman fu Masaa Jesesi\n35Ne a taa dei fi en, ne Johanisi be taampu de baka anga tu fu den bakaman fi en. 36Ne a si Jesesi e waka pasa. Ne a taki: “U luku a Pikin Sikapu fu Masaa Gadu.” 37Ne di den tu bakaman fi en yee a taki so, ne den waka go e waka a Masaa Jesesi baka.\n38Ne di Masaa Jesesi daai, ne di a si den e kon ne en baka, ne a akisi den taki: “San u wani?”\nNe den piki en taki: “Labai#1:38 Labai wani taki, Mesiti., pe yu e tan?”\n39Ne a taigi den taki: “We, u kon go anga mi, da u sa si.” Ne den go luku pe ai tan. Ne di den go, ne den tan anga en de te bakadina. Da a be de wan sani fu fo yuu bakadina so.\n40Da wan fu den tu bakaman fu Johanisi di be go anga Masaa Jesesi na, Andeleyasi, wan baala fu Simon Peitilisi. 41We, ne a feti go ne en baala Simon esi esi. Ne a taigi en taki: “U fende a Mesiyasi#1:41 Mesiyasi wani taki Kelestesi..”\n42Ne a tyai en baala Simon go a Masaa Jesesi. Ne di Masaa Jesesi si en, ne a taki: “Yu na Simon, a manpikin fu Johanisi. Yu o nen Kefasi#1:42 Kefasi na Dyu Tongo, da a wani taki wan gaanbigi siton..”\nMasaa Jesesi kai Filipi anga Nataniyeli fu toon bakaman fi en\n43Ne a taa dei fi en, ne Masaa Jesesi opo fu go baka a Galileya. Ne a si wan man den e kai Filipi. Ne a kai en taki: “Kon go anga mi.”\n44Da Filipi na be fu a seefi kondee di den e kai Betisaida enke Andeleyasi anga Peitilisi.\n45We, Filipi seefi miti anga Nataniyeli. Ne a taigi en taki: “U fende Jesesi, a manpikin fu Jowsef, fu a kondee di den e kai Nasaleti, di Mosesi anga den taa apaiti takiman fu Masaa Gadu be sikiifi sani fi en.”\n46Ne Nataniyeli akisi en taki: “Wan bun sa komoto a Nasaleti Kondee?”\nNe Filipi taigi en taki: “We, kon go luku, da iseefi sa si.”\n47Ne di Masaa Jesesi si Nataniyeli e kon, ne a taki: “Luku wan bunbun Islayeli e kon de. Wan sama di nái koli sama.”\n48Ne Nataniyeli akisi en taki: “Fa i du sabi mi?”\nNe Masaa Jesesi piki en taki: “Fosi Filipi be kai yu, di i be de na a figasii bon ondoo de, mi be si yu kaba.”\n49Ne Nataniyeli piki en taki: “Labai, yu na a Manpikin fu Masaa Gadu. Yu na a Kownu fu den Islayeli sama.”\n50Ne Masaa Jesesi piki en taki: “Na fu di mi taigi yu taki: ‘Mi be si yu na a figasii bon ondoo,’ meke yu e biibi? Yu o si moo gaan foondoo sani moo enke dati.” 51Ne Masaa Jesesi taigi den taki: “Fu tuutuu mi e taigi u taki, u o si tapu a den woluku anda opo waa. Da u o si den Basiya fu Masaa Gadu Kondee#1:51 Basiya fu Masaa Gadu Kondee ofu Engel e subi e go, e saka e kon na a Manpikin di kon saka toon libisama ya tapu.”


San meke den sama ya e piisii so? A fu di den de a wan fu den gaan komakandaa fu u. Aini hawten den futuboi fu Yehofa be mu e kon dii boo a makandii aini wan yali. A letiso wi aini a ten ya mu du tu. U lobi te wi e kon a makandii aini gaan kulu (Deitolonomi 16:16). Ala yali wi abi dii gaan komakandaa: Tu kelen komakandaa di e holi wan dei, anga a dii dei komakandaa di wi e kai konkelesi. On sowtu wini wi e fende fu den komakandaa ya?\nWi e toon moo bun mati fu den baala anga sisa fu u. Leti enke fa den Dyusama be e piisii fu gafa Yehofa „te den be kon a makandii”, a letiso wi e piisii fu dini Yehofa tu a den gaan komakandaa (Psalm 26:12; 111:1). Den sowtu gaan komakandaa ya, e gi wi a okasi fu miti den baala anga sisa fu taa kemeente anga fu taa kondee. Te mindii dei da wi e nyan na ape makandii. A sani de e meke wi e moo piisii na a peesi pe wi e kisi leli fu Yehofa (Toli 2:42). Na ape wi e si wanten wanten a lobi di e tei „ala baala anga sisa” fu goontapu kon na a wan.—1 Peitilisi 2:17.\nDe e yeepi u fu abi wan moo taanga biibi. Den Dyusama be e fende wini „te sama be e leli den finifini” den toli di de aini a Buku fu Gadu (Nehemiya 8:8, 12). Useefi tu e teke den sani di wi e leli a den gaan komakandaa fu bigi. Ala den toli di wi e leli de, komoto aini a Beibel. Den moi taki di de e holi anga den sani di de e soi, e leli u fa u mu du a wani fu Gadu moo bun aini u libi. Wi e kisi taanga te wi e yee fa taawan e holi doo aini den polobelema di de e miti fu di de e dini Yehofa. De e pee Beibel dalama a den konkelesi. Den dalama de e soi u fa u sa wooko anga sani di wi e leli. A den gaan komakandaa de den sama di gi denseefi abaa a Gadu, sa teke dopu tu.\nSan meke ai gi wi piisii fu de a den gaan komakandaa?\nFa u sa fende wini fu den gaan komakandaa?\nEfi i wani sabi den baala anga sisa fu u moo bun, da i go na a gaan komakandaa di e kon. A sama di e sutudeli anga i sa soi i den toli di wi e taki a den gaan komakandaa. Sikiifi a dei anga pe a taa gaan komakandaa o holi na a kalender fi i, da efi i poi, da i go.\nWan felon: Den konkelesi di Yehofa Kotoigi e holi ala yali\nLuku saide omen miliyun sama a hii goontapu e go a den konkelesi ya.


Paandi takuu uwii a taawan goon | I be sabi a sani ya?\nLEISI AINI Bataks (Karo) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Makuatongo Maltatongo Mamtongo Masatektongo (Huwatala) Mauritius Kriorotongo Misotongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romanitongo (Zuidsei fu Grikikondre) Seisyel-èilanti Kriorotongo Senatongo Spanyorotongo Sramakatongo Tahititongo Talapanektongo Totonaktongo Toyolabaltongo Tswatongo Tsyilubatongo Tyokwetongo Tyuabotongo Tzeltaltongo Umbundutongo Walisitongo Wayuunaikitongo\nDen be e paandi takuu uwii aini sama goon a fositen?\nDisi a wan kopi fu a Digest di a tiiman fu Rome di den e kai Justinianus sikiifi aini a yali 1468. A omen taa buku de di e taki fu toli di sama tyai go a kuutu a fosi.\nENKE fa Mateyesi 13:24-26 e soi, da Yesesi be taki: „A Kownukondee fu hemel de enke wan man di paandi bun sii neen goon. Ma di sama be e siibi, neen en feyanti kon tyatya wan takuu uwii a den alisi ini, neen a gwe. Di a alisi bigin goo, di a meke nyanyan, a takuu uwii goo tu.” Son sikiifiman e si enke a sani di Yesesi taki ya, á be e pasa tuutuu. Ma den fositen weiti fu Rome e soi taki a kan taki a sani ya be e pasa fosi.\nWan Beibel wowtu buku taki, a weiti fu Rome e soi taki efu wan sama be paandi takuu uwii aini wan sama goon fu di a be wani pai en fu wan ogii di a du anga en, da den be o sitaafu a sama di paandi a takuu uwii aini a taawan goon. Efu a sani ya á be e pasa, den á be o meke weiti gi en. Wan man di den e kai Alastair Kerr e ondoosuku fositen weiti. A taki aini a yali 533 baka Kelestesi, a tiiman fu Rome di den e kai Justinian be meke sama sabi den weiti fu a kondee. A be sikiifi wan buku di e taki fu den weiti fu Rome anga son wan fu den afukati fu den, di be de fanafu a yali 100 te anga a yali 250 baka Kelestesi. A buku ya (Digest, 9.2.27.14) e taki fu wan afukati di den e kai Ulpianus di be kuutu wan toli aini a pisiten fu den yali 100 te anga 250. Wan sama be paandi takuu uwii aini wan taawan goon, neen a takuu uwii poli den sani fu a goon. A buku e soi sowtu leti a sama di abi a goon abi. Ai soi tu omen moni a sama di du a ogii mu pai.\nDen sani ya be e pasa a Rome, neen meke u sa taki den sani di Yesesi taki aini a ageisitoli be sa pasa tuutuu.\nI be sabi a sani ya?—oktober 2016


Saide u mu „de na ain”? | Wakititolen\nLEISI AINI Bataks (Karo) Bataks (Toba) Bauletongo Biak Bislamatongo Choltongo Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Kisongetongo Kongotongo Krio Laostongo Lingalatongo Makuatongo Maltatongo Mamtongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Senatongo Spanyorotongo Sramakatongo Swahilitongo (Kongo) Tahititongo Talapanektongo Totonaktongo Toyolabaltongo Tsongatongo Tswatongo Tsyilubatongo Tyokwetongo Tzeltaltongo Umbundutongo Urundtongo Walisitongo Wayuunaikitongo\n„Wi á sabi on dei a Masaa fu wi e kon.” —MATEYESI 24:42.\nSAN O YEEPI U FU DE NA AIN . . .\nwinsi fa Didibii e koli sama?\nWinsi den sama fu a goontapu wani u denki enke fa den e denki?\nwinsi wi e meke fowtu?\n1. Gi wan ageisitoli di e soi san sa pasa efu u nai poti pakisei na a yuu efuso den sani di e pasa na a pisi pe u de. (Luku a fowtow na a bigin.)\nA KONKELESI o bigin. A fesiman kon na a podium, neen a bali wadaa gi ala sama. Ala yuu a yuu fu a poku bigin. Den sama di de ape sabi taki a yuu doo fu sidon aliki den moin poku di den baala o pee. Den de kabakaba fu aliki den lezing tu. Ma kande wantu sama á poti pakisei na a fesiman. Kande den á yee seefi taki a poku e pee kaba. Neen meke den á sabi taki a konkelesi bigin, bika den e waka lontu efuso e gi toli anga den mati ete. A sani ya e soi san sa pasa te u nai poti pakisei na a yuu efuso den sani di e pasa na a pisi pe u de. A sani ya e leli u wan pelensipali sani, bika dyonson, wan moo gaan sani o pasa. U mu de kabakaba gi a sani ya. San o pasa dyonson?\n2. Saide Yesesi taigi den disipel fi en taki den mu „de na ain”?\n2 Yesesi be gi den bakaman fi en taanga-sikin fu de na ain anga fu seeka gi den „kiiboi dei fu goontapu”. A taigi den taki: „U mu tan luku, u mu de na ain, bika wi á sabi on ten den sani ya o pasa.” Baka dati a taigi den omen leisi taki: „De na ain.” (Mateyesi 24:3; leisi Malikisi 13:32-37.) A buku Mateyesi e soi tu taki Yesesi wasikoi den bakaman fi en fu den á siibi. A taigi den taki: „U mu de na ain, bika wi á sabi on dei a Masaa fu wi e kon.” Baka dati a taki: „U mu de seekaseeka bika a manpikin fu libisama o kon a wan yuu di wi á poti pakisei.” A taigi den ete wan leisi taki: „U mu de na ain, bika wi á sabi a dei anga a yuu.”—Mateyesi 24:42-44; 25:13.\n3. Saide a foluku fu Yehofa e poti pakisei a den sani di Yesesi taki?\n3 Wi enke Yehofa Kotoigi e si a wasikoi di Yesesi wasikoi den disipel fi en enke wan pelensipali sani. U sabi taki na „a ten fu a kaba” wi e libi. Dyonson a „gaan banowtu” o bigin (Daniyeli 12:4; Mateyesi 24:21). Leti enke fa Yesesi be taki, a foluku fu Yehofa e paati a bun nyunsu na a hii goontapu. Na aseefi yuu feti e feti, sama e siki, doti e seke, angii de a omen peesi a goontapu. Boiti dati a omen keliki e buuya sama aini a ten ya. Ogii á be e pasa so enke fa ai pasa nownow (Mateyesi 24:7, 11, 12, 14; Lukasi 21:11). Nownow na a yuu wi e luku fu a doo, te Yesesi o kon du san en Dda wani.—Malikisi 13:26, 27.\nA DEI E KOOSUBE NAMO!\n4. (a) Saide meke u sa taki nownow Yesesi sabi on ten Alimakedon o kon? (b) San u sabi fu a gaan banowtu winsi wi á sabi on ten a o bigin?\n4 Te u go a wan konkelesi, wi e sabi on lati ala den pisi e bigin. Ma wi á poi sabi pilisisi on yuu a gaan banowtu o bigin. Di Yesesi be de a goontapu a be taki: „Nawan sama sabi a dei anga a yuu. Den engel a hemel anga a Manpikin seefi á sabi. Ma na a Dda wawan sabi” (Mateyesi 24:36). Yehofa poti Yesesi fu teke fesi fu poli a goontapu fu Saatan na Alimakedon, neen meke u sa taki nownow a sabi on ten Alimakedon o kon (Openbaring 19:11-16). Ma wi á sabi a yuu anga a dei di a kaba o kon. Neen meke a de taanga fanowdu fu de na ain, bika Yehofa poti a dei kaba di a gaan banowtu o bigin. Ala dei ai koosube namo. „A ná o kon lati!” (Leisi Habakuk 2:1-3.) Saide u sa biibi taki a ná o kon lati?\n5. Sowtu toli e soi taki te Yehofa taki wan sani, ai pasa na yuu di a taki a o pasa?\n5 Ala yuu den sani di Yehofa taki, e pasa na a yuu di a taki den o pasa. Pakisei a dei di a puu en foluku a Egepte. A 14 Nisan fu a yali 1513 fosi Kelestesi, a fii den. Mosesi sikiifi san be pasa a dei de. A taki: „Di den 430 yali kaba, neen a foluku fu Yehofa komoto a Egepte na aseefi dei” (Ekisodesi 12:40-42). Den 430 yali ya be bigin aini a yali 1943 fosi Kelestesi, di a kuudei di Yehofa be meke anga Abalaham bigin wooko (Galasiyasama 3:17, 18). Bakaten Yehofa taigi Abalaham taki: „Mi wani i sabi taki den bakapikin fi i o tan a wan kondee di ná fu den. Den o toon saafu. Sama o pina den 400 yali langa” (Genesesi 15:13; Toli 7:6). Den 400 yali bigin aini a yali 1913 fosi Kelestesi di Ismayeli be bigin pina Isaki. Di Yehofa puu den Islayelisama a Egepte, neen a 400 yali doo (Genesesi 21:8-10; Galasiyasama 4:22-29). A sani ya e soi taki, a omen ondoo yali a fesi Yehofa be poti a dei di a be o fii en foluku!\n6. Saide wi e biibi taki Yehofa o kibii en foluku?\n6 Yowsuwa, a wan fu den Islayelisama di be fii a dei de. Baka omen yali, a taigi a foluku taki: „Ma u sabi taki Yehofa a Gadu fu u, du ala den bun sani di a be paamisi u. Useefi si fa ala den sani ya pasa. A du ala san a be paamisi” (Yowsuwa 23:2, 14). Yehofa paamisi en foluku taki a o kibii den na a ten fu a gaan banowtu. A taki a o gi den teego libi aini wan nyun goontapu. Yehofa o du san a paamisi u. A ná abi misi. Neen meke efu u wani doo a nyun goontapu, u mu de na ain.\nDE NA AIN, DA YU O TAN A LIBI\n7, 8. (a) San den wakitiman fu fositen be mu du? San wi e leli fu a wooko fu den? (b) Gi wan toli di e soi san sa pasa te wan wakitiman e siibi?\n7 U sa leli wan sani fu den wakitiman fu fositen. Somen fu den foto di den be e koti wakiti gi, be lontu anga hei sikotu fu den feyanti á be man kon aini a foto. Wan fu den foto ya, a Yelusalem. Den wakitiman be e taampu na a sikotu, a so den be man si efu sama be e kon na a foto. Wakitiman be de na a gaan doo fu a foto tu. A dei anga neti den man ya be mu koti wakiti. Te den be si feyanti e kon, den be mu wasikoi den sama di de aini a foto (Yesaya 62:6). Den be sabi taki a be de taanga fanowdu fu de na ain, fu luku san e go anga san e kon. Efu den be siibi, a omen sama be sa dede.—Eseikiyeli 33:6.\n8 Josephus a wan man di be e ondoosuku fa den Dyu fu fositen be e libi. A man ya taki, aini a yali 70 baka Kelestesi, den man di be e holi wakiti a son pisi fu a foto, be e siibi. Neen meke den Rome suudati booko go aini Yelusalem. Di den go aini a foto neen den gi a tempel faya. Baka dati den poli a foto. Na a sani de, a be a lasiti pisi fu a gaan banowtu di be miti den Dyu.\n9. San omen sama fu a ten ya á sabi?\n9 Gaanse tiiman fu a ten ya, e poti suudati fu holi wakiti, den e poti kamera anga alarm a den peesi pe sama sa kon aini a kondee. Den mu solugu taki feyanti á kon aini a kondee, fu du ogii anga den sama di de aini a kondee. Ma den tiiman ya á sabi taki wan moo taanga tiiman de a hemel. Dyonson Yesesi o feti anga ala den tiiman fu a goontapu ya (Yesaya 9:6, 7; 56:10; Daniyeli 2:44). Na a dei de wi e wakiti. U wani de kabakaba di a o doo. Neen meke wi e poti pakisei a den polofeititoli. Boiti dati wi e dini Yehofa anga u hii ati.—Psalm 130:6.\n10, 11. (a) Anga san u mu luku bun? Saide u mu luku bun anga a sani ya? (b) Saide yu e biibi taki a Saatan e koli den sama fu den á biibi san Beibel e taki?\n10 Pakisei wan wakitiman di koti wakiti wan hii neti. Den lasiti yuu di a mu koti wakiti moo taanga, bika a weli. Useefi e libi aini den lasiti dei fu a goontapu ya. O moo a kaba koosube, o moo ai taanga fu de na ain. A o de wan tyali sani efu u siibi. Meke u luku dii sani di sa meke u siibi.\n11 Didibii e koli sama. Neen na a „tiiman fu a goontapu ya”. Fosi Yesesi dede, a dii toon a taigi den disipel fi en a sani ya (Yohanisi 12:31; 14:30; 16:11). Didibii e meke den falisi keliki koli sama. Neen meke omen sama nai biibi taki a goontapu ya o poli dyonson (Sefanya 1:14). Saatan „beendi a fusutan fu den sama di nai biibi” (2 Korentesama 4:3-6). Neen meke te wi e meke moiti fu taigi den taki wi e libi a den kiiboi dei fu a goontapu efuso te wi e leli den taki Yesesi e tii nownow, somen nai wani aliki. Son wan e taki: „Mi ná abi ten.”\n12. Saide wi á mu meke Didibii koli u?\n12 Winsi omen sama nai poti pakisei a den sani di Beibel be taki a fesi, tokuso a sani de á mu meke u lasi-ati. U sabi saide u mu de na ain. Pawlesi be taigi den baala fi en taki: „U sabi bunbun taki a dei fu Yehofa o kon.” Fa a dei ya o kon? Pawlesi taki a o kon „enke wan fufuuman a neti”. (Leisi 1 Tesalonikasama 5:1-6.) Yesesi be taki: „U mu de seekaseeka, bika a Manpikin fu libisama o kon na a yuu di wi á poti pakisei” (Lukasi 12:39, 40). Dyonson Saatan o koli sama fu biibi taki „freide de, ala sani e go bun” a goontapu. Da a dei fu Yehofa o kon wanboowanboo. Den o dyombo. Ma fa a de anga wi? Efu u wani de seekaseeka gi a dei de, fu Saatan á fende u koli enke fa a o koli den goontapu sama, u mu de na ain da u poti pakisei. Neen meke u mu leisi a Wowtu fu Gadu ala dei, da u sidon pakisei san Yehofa taigi u.\n13. Fa den sama fu a goontapu ya e tyai denseefi? San u mu du fu wi á denki enke den?\n13 A yeye fu a goontapu sa meke wi á de na ain. A omen sama fende taki a á de fanowdu fu sabi Gadu (Mateyesi 5:3). Pe fu den meke moiti fu sabi Gadu, den e koboloiki den ten anga den kaakiti fu fende goontapu gudu (1 Yohanisi 2:16). Boiti dati, aini a ten ya omen sowtu fasi de fu piisii. Den sani ya e gi sama taanga-sikin fu lobi piisii. Den e gi den taanga-sikin fu du ala san den wani (2 Timotiyesi 3:4). Den sani ya e puu den sama pakisei a den sani di de fanowdu tuutuu. Boiti dati, den nai meke moiti fu dini Gadu. Neen meke Pawlesi be taigi den Kelesten taki den mu de na ain. A sani di be o yeepi den fu weki, a te den á be o poti den pakisei, a gudu anga den taa sani di den be wani.—Romesama 13:11-14.\n14. San sikiifi a Lukasi 21:34, 35?\n14 A den sani di a yeye fu Gadu wani u mu poti pakisei, ná den sani fu a goontapu. Yehofa e koboloiki a yeye fi en fu yeepi u fu fusutan san o pasa dyonson (1 Korentesama 2:12)  (Luku a pisi: Ete wan pelensipali sani.) Neen meke u mu de na ain. Son leisi den sani di wi e du ala dei, sa puu u pakisei na a dini di wi e dini Yehofa. (Leisi Lukasi 21:34, 35.) Taawan sa taigi u taki te wi e biibi taki wi e libi aini den lasiti dei, a soso wi e soso useefi (2 Peitilisi 3:3-7). Ma wi á mu meke den swaki u biibi. Bika a omen sani e soi kiin taki a kaba e kon. Efu u wani poti pakisei a den sani di a yeye fu Gadu wani, da u mu e kon a makandaa anga u baala anga sisa.\nYu e du ala san i man fu „de na ain”? (Luku paragraaf 11-16)\n15. San miti Peitilisi, Yakowbesi anga Yohanisi? Saide a sani de sa miti u tu?\n15 Den fowtu di wi e meke sa meke a taanga gi u fu de na ain. Yesesi be sabi taki libisama e meke fowtu fu di den abi sondu. Pakisei san pasa a neti fosi a dede. Yesesi á be abi sondu, tokuso a be sabi taki efu a be wani holidoo, a be mu begi en Dda fu a yeepi en. Yesesi taigi Peitilisi, Yakowbesi anga Yohanisi taki den mu de ain te ai begi. Ma den apostel á be sabi taki a de taanga fanowdu fu de na ain. Den be weli, neen ede den be e siibi. Yesesi be weli tu, ma tokuso a tan na ai begi en Dda. Den apostel be mu begi tu.—Malikisi 14:32-41.\n16. Fa Yesesi gi u taanga-sikin fu „de na ain” enke fa Lukasi 21:36 e taki?\n16 San o yeepi u fu „de na ain” anga fu de seekaseeka gi a dei fu Yehofa? U mu lobi du bun. Ma a sani de á sai. Wantu dei fosi Yesesi dede, a taigi den bakaman fi en taki den mu e begi Yehofa naamo fu a yeepi den. (Leisi Lukasi 21:36.) Efu u wani de na ain aini den lasiti dei ya, u mu e begi Yehofa ala yuu.—1 Peitilisi 4:7.\nDE NA AIN\n17. San o yeepi u fu de seekaseeka gi a dei fu Yehofa?\n17 Yesesi taki a kaba „o kon a wan yuu di wi á poti pakisei” (Mateyesi 24:44). Neen meke u mu de kabakaba ala yuu. Nownow a ná a ten fu suku a libi di a goontapu fu Saatan e kai bun libi. A bun libi de, a wan deen. Yehofa anga Yesesi soi wi aini a Beibel san o yeepi u fu de na ain. U mu poti pakisei a den sani di Beibel be taki a fesi, da wi o si fa den sani de e pasa nownow. U mu meke moiti fu wi anga Yehofa toon bun mati. U mu poti en Kownukondee a fesi tu. Den sani ya o yeepi u fu de seekaseeka te a dei fu Yehofa doo (Openbaring 22:20). A den sani ya o yeepi u fu tan a libi!\nDen sani di u mu du fu de na ain: Poti pakisei a den sani di Beibel be taki be o pasa aini den kiiboi dei. Wi e fusutan taki a kaba de koosube. U sabi tu taki efu u wani tan a libi wi anga Yehofa mu de mati. A dini di wi e dini en mu de a moo pelensipali sani gi u\nA yeye fu a goontapu: Na a fasi fa den sama fu a goontapu e denki. A fasi fa den e denki e gi sama taanga-sikin fu denki anga fu tyai denseefi enke Saatan anga den ogii yeye. Ai gi sama taanga-sikin fu den á booko den ede anga taawan. Ai gi den taanga-sikin tu fu taanga yesi Gadu fu seefi\nSaide u mu „de na ain”?WEB:OnSiteAdTitleSentenceCaseSaide u mu „de na ain”?


„U wani go anga u”—Sakaliya 8:23 | Sutudi\nLEISI AINI Afrikaans Basatongo (Kamerun) Bauletongo Bislamatongo Bulutongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Hawsatongo Hmong (wit) Ibantongo Igbotongo Ingrisitongo Isokotongo Italiatongo Kabiyetongo Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Mende Miksetongo Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Nidebeletongo Nisematongo Nyanekatongo Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Tyokwetongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\n„U wani go anga u, bika u yee taki Gadu de anga u.”—SAKALIYA 8:23.\nSINGI: 65, 122\nFa a sani di Sakaliya 8:23 be taki a fesi e kon tuu?\nFa salufu Kelesten mu e si denseefi?—1 Korentesama 4:6-8.\nSaide meke wi á mu booko wi ede efu moo ipi sama e nyan a beele efuso diingi a win na a Membeefesa?—Romesama 9:11, 16.\n1, 2. (a) San Yehofa be taki fu a ten ya? (b) Sowtu akisi wi o luku aini a artikel ya? (Luku a fowtow na bigin.)\nYEHOFA be taki, aini a ten ya „tin man fu ala sowtu nasi di e taki ala sowtu tongo, o kisi a impi fu wan Dyu holi, da den o taki: ’U wani go anga u, bika u yee taki Gadu de anga u’” (Sakaliya 8:23). A „Dyu” aini a tekisi ya e soi go a den sama di Gadu salufu anga en santa yeye. Son leisi den e kai den „a Islayeli fu Gadu” (Galasiyasama 6:16). Den „tin man”, a den sama di o libi fu teego a goontapu. Den sabi taki Yehofa e holibaka gi den salufu Kelesten. Ai bigi gi den taki den poi dini Yehofa makandaa anga den salufu Kelesten.\n2 Leti enke a polofeiti Sakaliya, Yesesi be soi fa a foluku fu Gadu be o libi na a wan. Yesesi be kai den sama di o go a hemel a „pikin kulu”. A be kai den sama di o libi fu teego a goontapu den „taa sikapu”. Ma ala den tu kulu be o de enke wan kulu. Den be o waka a Yesesi baka, a „wan kodo sikapuman” fu den (Lukasi 12:32; Yohanisi 10:16). Fu di tu kulu de, meke kande son sama e akisi denseefi taki: (1) Den taa sikapu mu sabi ala den nen fu den salufu Kelesten? (2) Fa den salufu Kelesten mu e si denseefi? (3) Fa mi mu si den sama aini mi kemeente di bigin nyan a beele efuso diingi a win na a Membeefesa? (4) Mi mu booko mi ede te mi si taki den sama di e nyan a beele efuso e diingi a win na a Membeefesa e kon moo ipi? A artikel ya o taki fu den akisi ya.\nA DE FANOWDU FU SABI A NEN FU ALA DEN SALUFU KELESTEN FU A TEN YA?\n3. Saide meke wi á poi sabi pilisisi sama a den 144.000 Kelesten di o go a hemel?\n3 A de fanowdu fu sabi a nen fu ala den salufu Kelesten fu a ten ya? Nono. Fu saide? Efu Gadu kai wan sama fu go a hemel, da a sani de á wani taki a o go a hemel winsi san e pasa.  (Luku a pisi ete wantu pelensipali sani.) Winsi fa Gadu kai den fu go a hemel, efu den á holidoo, den ná o fende a paiman di Gadu paamisi den. Saatan sabi a sani ya, neen meke ai meke moiti fu „koli” den salufu Kelesten. Ai koboloiki „falisi polofeiti” fu du a sani ya (Mateyesi 24:24). Te Yehofa si taki den salufu Kelesten holidoo, da ai gi den a kiiboi maiki fu soi den taki den fiti fu go a hemel. A o gi den a kiiboi maiki fosi den dede efuso fosi a „gaan banowtu” bigin.—Openbaring 2:10; 7:3, 14.\n4. Fa wi o man „go anga” den salufu Kelesten aini a ten ya efu wi a sabi den nen?\n4 Fa wi o man „go anga” den salufu Kelesten aini a ten ya efu wi a sabi den nen? Beibel taki tin man be „o kisi a impi fu wan Dyu holi, da den o taki: ’U wani go anga u, bika u yee taki Gadu de anga u.’” A Dyu aini a tekisi e soi go na ala den salufu Kelesten. Den taa sikapu e fusutan a sani ya, neen meke den anga den salufu Kelesten e dini Yehofa makandii. A á de fanowdu fu den sabi a nen fu ala den salufu Kelesten. A á de fanowdu tu fu den waka na ala den baka. A Yesesi a wi fesiman. Beibel taki neen wawan baka u mu waka.—Mateyesi 23:10.\nFA DEN SALUFU KELESTEN MU E SI DENSEEFI?\n5. San den salufu Kelesten mu e holi a pakisei? Fu saide?\n5 Den salufu Kelesten mu denki a sani bun di sikiifi aini 1 Korentesama 11:27-29. (Leisi.) Fa wan salufu Kelesten e soi taki a ná abi lesipeki gi a beele anga a win na a Membeefesa? Efu ai nyan a beele anga diingi a win, ma a nai libi moo enke fa Yehofa wani, a ná abi lesipeki gi a Membeefesa (Hebrewsama 6:4-6; 10:26-29). A sani ya e soi taki den salufu Kelesten mu tan meke moiti fu dini Gadu anga den hii ati, efu den wani „fende a pai fu Gadu. Dati na a libi a hemel. Gadu meke Yesesi kai mi fu gi mi a libi ya.”—Filipisama 3:13-16.\n6. Fa den salufu Kelesten mu e si denseefi?\n6 Pawlesi be taigi den salufu Kelesten taki: „Mi di e koti sitaafu fu Masaa ede, e begi u fu tyai useefi a wan fasi di fiti sama di Gadu kai.” Pawlesi be taigi den fa den mu du a sani ya. A taki: „Ala yuu u mu abi sakafasi anga safu-ati. U mu abi pasensi, u mu abi lobi, da wi o man abi boo anga taawan. U mu libi bun anga useefi. U mu du ala san u poi fu libi na a wan, enke fa a santa yeye e yeepi u” (Efeisesama 4:1-3). A santa yeye e yeepi den sama di e dini Yehofa fu abi sakafasi. A nai meke den fii denseefi (Kolosesama 3:12). Neen meke den salufu Kelesten nai si enke den bun moo taawan. Den sabi taki Yehofa nai gi den santa yeye moo den taa baala anga sisa. Den nai si enke den e fusutan a Beibel bun moo taawan tu. Den nái taigi taawan fu nyan a beele efuso diingi a win na a Membeefesa. Ma den sabi taki a Yehofa wawan abi a leti fu kai sama go a hemel.\n7, 8. San den salufu Kelesten á wani den taa baala anga sisa du? Fu saide?\n7 Winsi fa den salufu Kelesten sabi taki a wan gaandi den abi fu go a hemel, tokuso den nai si enke den taa baala anga sisa fu den mu tyai den a tapu (Efeisesama 1:18, 19; leisi Filipisama 2:2, 3). Den sabi tu taki di Yehofa kai den fu go a hemel, a á meke kondee sabi. Neen meke den nai foondoo te taa sama nai biibi wantenwanten taki Yehofa salufu den fu go a hemel. Bika den sabi taki Beibel e soi taki u mu ondoosuku luku fosi u biibi wan sama di taki Gadu gi en wan faantiwowtu (Openbaring 2:2). Fu di wan sama di salufu á wani taawan e poti pakisei neen tumisi, meke a ná o go e taigi den sama di ai miti a fosi leisi taki Yehofa salufu en anga santa yeye. Kande a ná o taigi sama a sani de seefi. A ná o go e gafa taki a o go a hemel.—1 Korentesama 1:28, 29; leisi 1 Korentesama 4:6-8.\n8 Den salufu Kelesten nai si enke anga taa salufu Kelesten namo den mu e mosoo. Den nai waka e suku taa salufu Kelesten fu den sa taki fu a libi fu den efuso sutudeli a Beibel makandaa (Galasiyasama 1:15-17). Den baala anga sisa á be o go e libi na a wan efu a so sani be o waka aini a kemeente. Neen meke efu a so den salufu Kelesten be o du sani, den á be o du san a santa yeye fu Gadu wani den du, bika na a yeye ya e yeepi a foluku fu Gadu fu libi na a wan.—Leisi Romesama 16:17, 18.\nFA U MU LIBI ANGA DEN SALUFU KELESTEN?\n9. Saide u mu luku bun fa wi e libi anga den sama di e nyan a beele efuso e diingi a win na a Membeefesa? (Luku a faki di den e kai: „Lobi ’nai tyai enseefi a wan fa ná fiti fasi.’”)\n9 Fa u mu libi anga den salufu baala anga sisa fu u? Yesesi be taigi den disipel fi en taki: „Ala wi a baala.” A taigi den tu taki: „Gadu o saka a sama di e hei enseefi, ma a o hei a sama di e saka enseefi” (Mateyesi 23:8-12). A á bun fu e tyai wan sama a tapu tumisi, winsi a wan fu den salufu baala fu Kelestesi. Te Beibel e taki fu den owluman, da ai gi u taanga-sikin fu abi aseefi biibi fu den, ma a nai taigi u taki u mu si wan libisama enke u fesiman (Hebrewsama 13:7). A tuu taki Beibel e taki u mu „moo lesipeki” son baala. Ma na fu di den e „teke fesi a wan bun fasi”. Den e „wooko taanga fu taki fu a wowtu fu Gadu” (1 Timotiyesi 5:17). Efu wi e poti pakisei tumisi a den salufuwan efuso e gafa den tumisi, da sen o kisi den. Kande son wan fu den o fii denseefi. A sani de be o moo ogii (Romesama 12:3). Nawan fu wi á wani den baala fu Kelestesi meke so wan gaan fowtu!—Lukasi 17:2.\nFa i mu si den sama di e nyan a beele efuso e diingi a win na a Membeefesa? (Luku paragraaf 9-11)\n10. Fa i sa soi taki yu e lesipeki den sama di salufu?\n10 Fa u sa soi lesipeki gi den sama di Yehofa salufu? U ná o akisi den fa den toon salufu Kelesten. A pisi toli de a fu den anga Yehofa. U ná abi fu sabi (1 Tesalonikasama 4:11; 2 Tesalonikasama 3:11). Wi á mu si enke den man, den uman, den mma, den dda efuso taa famii salufu tu. Bika a sani de a ná wan famii gudu (1 Tesalonikasama 2:12). U mu luku bun fu wi á poti akisi gi taawan di o meke sen kisi den efuso di o du den ogii. U ná o akisi a uman fu wan baala di salufu fa ai fii taki en wawan o libi a goontapu fu teego sondee en man. Bika u sabi taki aini a nyun goontapu Yehofa o „gi ala sani di de a libi san den wani”.—Psalm 145:16.\n11. Saide meke u mu luku bun fu wi á lesipeki son baala anga sisa pasa peesi?\n11 Wi e kibii useefi te u nai tyai den salufu Kelesten a tapu. Saide? Bika Beibel taki „sama di du enke den a baala” be o de aini a kemeente di be o taki den a salufu Kelesten (Galasiyasama 2:4, 5; 1 Yohanisi 2:19). Kande son wan fu den salufu Kelesten gwe fika Yehofa bakaten tu (Mateyesi 25:10-12; 2 Peitilisi 2:20, 21). Ma efu u nai lesipeki taawan pasa peesi, u ná o waka a den baka. A ná abi toobi efu den a salufu Kelesten, sama di abi balinen efuso taawan di dini Yehofa omen yali kaba. Efu u nai waka a den baka, da winsi den gwe fika Yehofa efuso gwe fika a kemeente, u biibi ná o swaki. U ná o gwe fika Yehofa tu.—Yudasi 16.\nU MU BOOKO WI EDE TE U SI TAKI DEN SAMA DI E NYAN NA A MEMBEEFESA E KON MOO IPI?\n12, 13. Saide wi á mu booko wi ede te u si taki den sama di e nyan na a Membeefesa e kon moo ipi?\n12 Wan hii pisiten den sama di be e nyan na a Membeefesa be e kon moo mendii. Ma den yali di pasa ya den sama di e nyan e kon moo ipi. U mu booko wi ede anga a pisi toli ya? Nono. Meke u luku fu saide.\n13 „Yehofa sabi sama a den sama fi en” (2 Timotiyesi 2:19). Den baala di e teli omen sama e nyan na a Membeefesa á sabi efu ala den sama di e nyan a salufu Kelesten tuutuu. A Yehofa wawan sabi. Na a sani de meke den baala e teli den sama tu di denki taki den a salufu Kelesten. Aini a ten di pasa, son sama di be e nyan na a Membeefesa nai nyan moo. Son wan fu den sama di e nyan, ede nai kaba wooko bun, neen meke den e denki taki den o tii anga Yesesi a hemel. Fu taki en kiin, wi á sabi omen salufu Kelesten de a goontapu ete.\n14. Omen salufu Kelesten o de a goontapu te a gaan banowtu o bigin?\n14 Salufu Kelesten o de na ala se fu goontapu ete, te Yesesi o kon fu tyai den go a hemel. Beibel e soi taki Yesesi „o sende den engel fi en go anga gaan tutu di o go e piki. Den engel o go teke ala den sama di Gadu kai puu na ala se fu hemel, tyai kon a wan” (Mateyesi 24:31). Beibel e soi tu taki aini den lasiti dei, a wantu salufu Kelesten namo o de a goontapu (Openbaring 12:17). Ma a nai taki omen o de a goontapu te a gaan banowtu o bigin.\n15, 16. San u mu fusutan fu den 144.000 sama di Yehofa kai fu go a hemel?\n15 A Yehofa seefi e luku on ten a mu salufu wan sama (Romesama 8:28-30). Baka di Yehofa weki Yesesi, neen Yehofa bigin salufu sama anga santa yeye. A gei enke na ala den Kelesten aini a ten fu den apostel be salufu anga santa yeye. Fanafu a ten fu den apostel te anga now, a omen falisi Kelesten e taki den e waka a Yesesi baka. Ma aini ala den yali de, a den sama di be de Kelesten tuutuu Yehofa be e salufu. Den Kelesten ya be de enke a alisi aini a ageisitoli fu Yesesi. Yesesi be taki busi be o goo tapu den (Mateyesi 13:24-30). Aini den lasiti dei Yehofa e salufu sama ete fu de aini a kulu fu den 144.000 salufu Kelesten.  (Luku a pisi ete wantu pelensipali sani.) Neen meke u ná o buuya efu Gadu salufu son sama na a kaba pisi fu den lasiti dei, bika Yehofa sabi san ai du (Yesaya 45:9; Daniyeli 4:35; leisi Romesama 9:11, 16).  (Luku a pisi ete wantu pelensipali sani.) U mu luku bun fu wi á de enke den wookoman aini wan fu den ageisitoli fu Yesesi. Den be bigin kuutu di den si fa den masaa wooko anga den taa wookoman di kon wooko moo lati.—Leisi Mateyesi 20:8-15.\n16 A ná ala den sama di o go a hemel na „a koni saafu di u sa fitoow” (Mateyesi 24:45-47). Leti enke a ten fu den apostel, a so Yehofa anga Yesesi e koboloiki wantu sama aini a ten ya fu leli tyaipi sama. A wantu salufu Kelesten namo aini a ten fu den apostel be sikiifi den Giiki buku fu Beibel. Aini a ten ya, a wantu salufu Kelesten namo abi a faantiwowtu fu gi a foluku fu Gadu „nyanyan na a ten di den abi en fanowdu”.\n17. San i leli aini a artikel ya?\n17 San u leli aini a artikel ya? Yehofa o meke wan gaan kulu sama libi fu teego a goontapu, ma wantu sama namo o go tii anga Yesesi a hemel. Yehofa o pai ala den sama di e dini en, winsi den de enke a „Dyu” efuso den „tin man”. A wani ala den wooko anga aseefi weiti. A wani den holidoo tu. Ala den mu abi sakafasi. Den mu libi na a wan, da den dini en enke wan foluku. A kaba á de faawe moo, neen meke u mu tan dini Yehofa da u waka a Yesesi baka, a sikapuman fu u.\n^  (paragraaf 3) Enke fa Psalm 87:5, 6 e soi, da kande aini a ten di e kon, Gadu o meke u sabi den nen fu ala den sama di o tii anga Yesesi a hemel.—Romesama 8:19.\n^  (paragraaf 15) Winsi fa Toli 2:33 e soi taki Yehofa e koboloiki Yesesi fu salufu sama, tokuso a Yehofa e kai a sama fu go a hemel.\n^  (paragraaf 15) Efi i wani sabi moo fu a toli ya, da luku „Aksi fu leisiman” aini A Waktitoren fu 1 mei 2007, bladzijde 30,31.\nLobi „nai tyai enseefi a wan fa ná fiti fasi”\nA apostel Pawlesi be sikiifi taki: „Lobi abi pasensi anga bun manii. A nái dyalusu. A nái meke bigi. A ná abi heimembee tu. A nái tyai enseefi a wan fa ná fiti fasi. Lobi nái suku wini fi en wawan” (1 Korentesama 13:4, 5). Wi e tyai useefi „a wan fa ná fiti fasi” te wi e taki goofu, te wi abi takuu manii, anga te u ná abi lesipeki gi taawan. Ma efu u lobi u baala anga u sisa, wi o denki fosi fa den o fii, fosi u taigi den wan sani efuso du wan sani.\nU sa soi den baala di e teke fesi aini a olikanisâsi anga a fasi fa wi o libi anga den, taki u lobi den. Son leisi wan baala di omen sama sabi e kon a wi kemeente efuso a konkelesi pe wi e go. Kande a wan kelen-owluman, wan baala di e wooko a betel, wan baala fu a Beikantoo Komte, wan fu den baala di e tii a wooko fu wi a hii goontapu, efuso wan baala di e yeepi den. A á fowtu efu u wani soi den baala ya anga den uman taki wi e lesipeki den. Wi á wani de enke Diyotileifesi. A man ya á bali wadaa gi den baala di be kon neen kemeente, bika a á be e lesipeki den (3 Yohanisi 9, 10). Son leisi u sa bali wadaa gi den baala ya, ma na aseefi yuu wi e du sani di e soi taki u nai lesipeki den. Fa a sani ya sa pasa?\nWinsi wi e piisii taki son baala anga sisa kon a wi kemeente efuso a konkelesi pe wi e go, u nai soi den taki wi e lesipeki den efu wi e si den enke den sama di abi balinen. I denki a be o bun fu meke fowtow gi den sondee wi akisi den efuso te den nai luku? I si enke a be o bun fu meke fowtow gi den te den e nyan efuso te den e du wan taa sani? I denki a fiti fu akisi den fu sikiifi den nen aini u buku efuso u Beibel? U be o toto taawan go a wan se fu wi anga den baala ya be sa meke fowtow? Fa i denki wan sama di kon a fosi leisi na a konkelesi o pakisei efu a si den sani ya? Efu u lobi u baala anga sisa, u ná o du den sani ya. Wi o lesipeki den fu di u sabi fu saide den kon na a konkelesi. A so wi o soi den taki wi e fusutan a taanga wooko di den e du gi u.\nSan o yeepi u fu sabi fa u mu libi anga u baala anga sisa? A fosi sani, a taki u mu holi a pakisei taki a Yehofa u mu gi gaandi (Openbaring 4:11). Du fu tu, a taki u wani soi den baala ya anga den uman taki wi e lesipeki den, ma wi á mu si den enke sama di abi balinen. Den wani u si den enke fa wi e si den taa baala anga sisa (Mateyesi 23:8). Du fu dii, a taki u mu membee san Yesesi be leli u. A be taki: „A den sani di i wani taawan du gi, i mu du gi den tu” (Mateyesi 7:12). Efu wi e holi den sani ya a pakisei, wi o soi taawan taki u lobi den. U ná o tyai useefi „a wan fa ná fiti fasi”.


Beibel: okanisi tongo 1 Kolenti 16\n☰ 1 Kolenti 16 ◀ ▶\nFa fu piki a moni yeepi biibiwan\n1 We, biibiwan! Mi o taki fu a moni di u e piki fu solugu pootiwan a Jelusalem Foto. Mi taigi biibiwan na a pisiwataa fu Galasiya kaba, fa dati mu waka. Useefi teke fu wooko so tu. 2 A fosi dei fu a wiki, da poti pikinso moni di i fende fu a wiki go a wanse. Kibii dati sondee fu wooko anga en. Da te mi o doo de, da u ná abi fu fanya fanya suku moni, fu sende gi den sama fu Masaa Gadu. 3 Soseefi, suku wantu fitoow manengee a u mindii de. Da mi o kon naki sitampu poti den a wooko, fu biibiwan a Jelusalem Foto sa sabi taki, na den dati mi sende anga sani di u piki makandii, fu tyai yeepi gi den. 4 Soseefi, efu a mu de taki, mi seefi mu go anda, da den sa waka makandii anga mi go anda.\nDen kiiboi bosikopu\n5 Ma fosi mi doo u de, da a waka fu mi o lolo a somen peesi a ini a hii pisiwataa fu Masadoniya, fu go luku den sama anda fosi. 6 Da te mi o doo u de, da mi sa tan wan hii pisiten anga u. Kande mi pasa a hii koo pisi fu a yali a u mindii de seefi. Da u sa poi yeepi mi seeka sani wanten, fu go moo faawe a pe mi o denki fu go bakadati. 7 We, efu mi mu kon luku u de nownow, da mi ná o poi tan langa anga u. Bika na waka tapu mi o pasa u, fu wan satu pisi ten namo. Ma mi á wani so. Bika mi wani tan langa a u de, efu Masaa Gadu wani en so. 8 Ma fa a de, da mi de a Efese Foto ya fosi, te enke Penkisite Fesa sa kai pasa. 9 Bika doo opo bigi gi mi a Efese Foto ya, fu tyai Masaa Gadu bosikopu paati. Ma fa pasi opo bigi gi mi, na so tyaipi sama taampu sete, fu tapu mi anga a wooko ya.\nFa fu libi anga biibi baala di\no doo de\n10 We, Timotiyesi de a waka tapu nownow. Efu a doo u de, da u á mu libi wan fasi anga en. Ma solugu taki, a fii switi a u mindii. Bika na fa mi ya e wooko gi Masaa Gadu, na so enseefi tu. 11 Da sama á mu wooko ape anga en enke a nái de wan sani. Ma meke a komoto de baka anga wan switi ati. Bika mi de ya e luku en anga den taa biibi baala di e waka anga en, fu daai kon mi ya.\n12 Ma on ten Apolos o kon luku u anda, mi á sabi. Na moo onmen leisi mi sende en kaba, fu du dati makandii anga den taa baala di e waka anga en. Ma ai fende naamo taki, a nái kon ete. We, fa i si a o fende a okasi fu kon anda bakaten, da a o kon.\nFa Pawlesi soi fu teli Masaa Gadu\n13 We, mi e wasikoi ete wan leisi taki, luku bun! Taampu taanga doo anga a biibi. Meke wan enkii sani á poi seke u. Noiti feele wan enkii sani tu. 14 Membee naamo taki, meke ala san i teke fu du waka anga lobi.\n15 Biibiwan! Ete wan sani mi wani sende u! U sabi Stefanasi anga den sama fi en osu taki, na den fosi teke biibi na a hii pisiwataa fu Akasi anda. Ne den poti den hii libi yeepi sama di Masaa Gadu poti apaiti fasi anda. 16 We, da teke den sowtu man de taki, den fiti fu teli enke edeman a u tapu. Soseefi teli ala taawan di e wooko makandii anga den tu. 17 Piisii moo mi ya di Stefanasi anga Footunatesi anga Akaikosi kon luku mi ya! Mi piisii anga den fu u anda peesi, di u á de ya kaba. 18 Bika den gi mi nyun kankan wan jeje fasi enke fa den e gi u anda tu. Da teli man enke den disi fu bigi!\nSama di sende bigi odi\n19 We, ala kulu biibiwan fu Masaa Gadu a den peesi lontu a hii pisi fu Asiya dise sende bigi odi gi u. Akwila anga en uman Pelesela anga biibiwan di e miti makandii a den osu seefi. Den ala na sama di e waka a Masaa baka makandii anga u anda. 20 Ala Masaa Gadu sama dise e bali u anda odi. Bali ala biibiwan anda wan switi odi a ini a nen fu Masaa gi wi.\n21 We, a pisi biifi di e kon ya, na miseefi o teke a sikiifi tiki oli sikiifi taki, mi Pawlesi e sende bigi odi gi u anda tu.\n22 U yee ya! Sama di á lobi Masaa Gadu mu luku bun! Bika a poti wan gaan fuuku a den dati tapu. Mi e begi Masaa gaantangi taki, Masaa! Kon esi esi, baa! Dati na Malanata!\n23 Ma u ala anda dati, da Masaa Jesesi taampu anga u ala, fu teke gaan bun ati fasi namo luku u de.\n24 Noti moo enke mi lobi u tuutuu. Bika u ala de fu Kelestesi Jesesi makandii de. Amen, na so a de!


A sweli di sama be e sweli aini a ten fu Yesesi | I be sabi a sani ya?\nSaide Yesesi be taki a á bun fu sweli?\nA Weiti fu Mosesi á be e tapu sama fu sweli. Den be e taki „mi sweli a Gadu” efuso „mi e sweli aini a nen fu Yehofa”. Ma aini a ten fu Yesesi den Dyu be gwenti sweli fu ala lawlaw sani di den be e taki. Den be e du a sani ya fu meke sama biibi den. Ma a tu leisi Yesesi be taki a sani ya á bun. A be leli sama taki: „Te i taki ’Iya’, a mu tan iya. Te i taki ’nono’, a mu tan nono.”—Mateyesi 5:33-37; 23:16-22.\nWan buku (Theological Dictionary of the New Testament) taki te i leisi den weiti fu den Dyu, da yu e si taki a be wan gwenti fu den Dyu fu sweli gi ala lawlaw sani di den be e taki. Den weiti ya e soi finifini on yuu wan sama sa booko a sweli di a meke anga on yuu a á be mu booko wan sweli.\nA ná Yesesi wawan be taki a gwenti ya á bun. Wan man di den e kai Flavius Josephus e ondoosuku fa den Dyu be e libi fosi. A man ya taki, wan Dyu biibi be de di á be lobi a sweli di sama be e sweli fu ala sani di den taki. Den sama fu a biibi ya be e si enke wan sama di be e sweli te a taki wan sani, be ogii moo wan leiman. Wan Dyu buku di den e kai Wisdom of Sirach taki: „Wan man di lobi sweli ogii te aini en bon.” Yesesi á be lobi a sweli di sama be e sweli fu lawlaw sani. Efu ala yuu wi e taki san tuu, da a á de fanowdu fu sweli fu meke sama biibi u.\nI be sabi a sani ya?—oktober 2017


Beibel: okanisi tongo 1 Kolenti 4\n☰ 1 Kolenti 4 ◀ ▶\nFa fu keli den edeman\n1 We, da sama mu si wi namo enke wookoman fu Kelestesi. A gi wi a wooko fu soi en bosikopu di noiti a fesi a be meke sama sabi. Da a be de wan kibii toli hii fositen te doo a ten ya. 2 Da wookoman enke u ya poti fu luku a wooko de gi wi basi. U mu solugu namo fu du dati fitoow fasi. 3 Ma mi ná bisi fa u wani keli mi anga mi wooko. Ala taa sama seefi tu. Bika miseefi á poi keli miseefi anga dati. 4 Bika miseefi sa si enke mi de sondee fowtu! Ma dati á wani taki, mi de sondee fowtu tuu. Na Masaa wawan e si ala sani, fu kuutu fa mi e wooko.\n5 Da ná poti useefi anda enke u poi keli taawan wooko fosi a yuu fu Masaa seefi kon du dati. Bika a o tyai ala san di kibii seefi kon a kiin, doo fa wan ati be e wooko seefi. Da a sa gafa ibiiwan na a fasi di fiti.\n6 A hii toli di pasa, da mi Pawlesi kai miseefi anga Apolos nen, fu soi fa u á mu pasa a maiki di sikiifi a Masaa Gadu Buku fu keli sama. A taki: “Ná keli taawan poti a hei ofu poti lagi, wan fasi di á fiti Masaa Gadu.” Da u á sa poi gafa useefi fu dati tu. 7 Bika sama meke u sa poi keli taawan luku? Na Masaa Gadu gi u ala san u abi de. Da u á sa poi gafa useefi de?\n8 Bika u e du enke u abi ala sani kaba, da sani á de moo fu poi leli u. U sidon e tii ala sani kaba anga Masaa Gadu. Ma, da na sondee wi ya. Da kaba koli useefi! Efu a ten fu fende a bigi de be doo kaba, da wi dise á be o lasi en. Na wi anga u be o sidon a hei so. 9 Bika luku wi enke apaiti bosikopuman dise, da a gei Masaa Gadu lagi wi poti na ala taa sama ondoo. Den e si wi enke sani fu kisi tyai go kii. Ala ain de a wi tapu ala se, fu hii goontapu go doo Engel*f1* seefi.\n10 Da makandii wi e dini Kelestesi, ma goontapu e kai wi dise lawman, da den e kai u anda koniman. Den e kai wi ya swaki fasi sama, da den e kai u anda taanga makiti sama. Den e kai wi ya sakasaka, da den hei u anda gi gaandi. 11 Nownow na tyotyo sondee nyan diingi wi dise de. Koosi seefi fu wei a sikin e mankei wi. Wi e teke fonfon anga ala waka sanga sondee tanpeesi. 12 Wi mu langa ana wooko taanga, fu fende san u fanowdu. Da anga ala dati sama e bali kosi wi son leisi ete. Ma wi nái bali kosi baka. Wi e bali begi suku seigi gi den. Te den e lon du ogii anga wi, da u e fudaagi. 13 Te den e taki takuu fu wi, da wi e bali piki lesipeki fasi anga Masaa Gadu bosikopu, fu yeepi den. Fu taki leti, goontapu e teke wi fu sibifutu koosi anga ala santi, fu sibi towe a dyiko.\nPawlesi wani si biibisama\n14 We, ala san mi sikiifi pasa de, a ná fu gi u sen. Ma na fu leli u bun sani enke lobi biibi pikin fu mi. 15 Bika dunsu sama sa wani kon leli u sani fu Kelestesi de. Ma on di fu den u sa kai biibi dda di u abi enke mi? Bika na mi fosi kon gi u a Bun Nyunsu, meke u teke biibi de. 16 Da fu dati ede, mi e taki, u luku mi! Da teke a fasi di mi abi, fu waka a Kelestesi baka.\n17 Na so meke mi sende Timotiyesi di de mi lobi biibi manpikin kon luku u de gi mi. Ai dini Masaa wan fitoow fasi. Da a sa soi u baka fa mi e libi enke sama fu Kelestesi Jesesi. Soseefi fa mi e leli ala biibi kulu sama na ala se.\n18 Ma son sama denki de taki, mi á wani kon luku u de moo. Ne son fu den bigin denki bigi fu denseefi anda. 19 Ma efu Masaa Gadu wani, da luku ya! Mi e kon de kaba! Mi sa si fa den e meke bigi de, efu na soso mofu den abi sondee Masaa Gadu taanga fu wooko. 20 Bika a Nyun Tii fu Masaa Gadu nái waka anga soso taki wawan namo. En taanga mu e wooko fu si de tu. 21 We, mi e kon de kaba. Ma fa u wani mi kon de seefi? Anga wipi na ana ofu safu switi fasi, fu u sa si mi dipi lobi gi u?